કર્ક (ડ,હ) વિક્રમના આગામી નવા વરસ દરમ્યાન,જે-જે રાશિઓ એકદમ જોરમાં અને મજબૂત પગલે ચાલવાની છે તેમાં તમારી રાશિનો પણ સમાવેશ થાય છે એમ જણાવવામાં આવે તો તમારે આશ્ચર્ય પામવા જેવુ નથી. તમારે માટે દરેક રીતે સફળતા મેળવવાનો અને આદર્યાં પૂરા કરવા માટે આ વર્ષ સાક્ષાત પરમેશ્વર સમાન સાબિત થઈ શકશે. તમે વિક્રમના આ વર્ષ પાસે જે-જે માંગશો તે બધુ જ તમને પ્રાપ્ત થશે. પરંતુ, તમારી માંગણી વાસ્તવિક હોવી જોઈએ અને તો જ તમે કુદરત પાસે તેનો સ્વીકાર કરાવી શકશો. આ વર્ષ માટે ઘણી મોટી આશાઓ તમે સેવી શકો છો અને તે માત્ર સેવવા પૂરતું જ નહિ પણ પૂર્ણ કરવાના સંકલ્પ સાથે ! તમે જો,રાજકારણમાં હશો કે સ્પર્ધાત્મક કસોટી -હરીફાઈ વગેરેમાં ઊભા રહેવાના હશો તો,તમારો વિજય લગભગ નિશ્ચિત હોય તેમ જણાવી શકાય. કર્ક રાશિનાં સઘળાં અપરિણીત જાતકો માટે વિક્રમનું આ નવ વર્ષ સુયોગ્ય પાત્રો સાથે લગ્ન સંબંધ નક્કી થઈ જવાનું સૂચવે છે માટે, અપરિણીતોએ પ્રયાસોમાં કોઈ કસર છોડવી નહિ. કર્ક જાતકો માટે જેઓ તેમના લગ્ન-વિવાહ હેતુથી પ્રયતની કરી રહયાં હોય તેઓએ પણ બિલકુલ કચાશ રાખવી જોઈએ નહિ ! આ વર્ષમાં કિસ્મત પણ પોતાનું જોર કરી રહ્યું હોવાથી કોઈ કામ અટકવાનું નથી. વાદ-વિવાદ કે કોર્ટ-કેસ ચાલી રહયા હશે તો તે બધામાં અદાલતી ફેસલા લગભગ તમારી ટફેન્મ આવે તેવી અચૂક સંભાવના છે. તમારે જરાક પણ ભય-ફિકર રાખવા જેવું નથી. તમારું આરોગ્ય આખું યે વર્ષ ખૂબ સરસ રહેશે. મનને સાચી શાંતિનો અનુભવ તમને આ નવા વરસ દરમ્યાન જરૂર થઈ શકશે. તમે બસ,રચનાત્મક કાર્યોમાં જ લાગેલાં રહો તે જરૂરી છે. આખું યે જીવન જેનો લાભ મેળવી શકો તેવી ટકોનું નિર્માણ આ વર્ષમાં તમારે માટે થવાનું છે માટે આંખ-કાન ખુલ્લાં રાખજો અને બિન્દાસ્ત આગળ વધયે જશો. કર્ક રાશિના વેપારીઓ માટે ખાસ નવા બિઝનેસ વિકસાવવાની તકો આવશે. નવાં જોખમો ઉઠાવજો-નસીબ યારી આપવાનું છે માટે ખોટો ડર -ભય કે પૂર્વ અનુભવોનો તાળો-ધડો લઈ તમારી પ્રગતિમાં સ્વયં તમે અવરોધરૂપ રહેશો નહિ તેવી તમને આ સ્થાનેથી સલાહ છે ! લાંબા ગાળાના વેપારની તકો સામેથી આવીને તમને એક વાર ન મળે તો તમે પોતે જાતે એવી તકો શોધવાનું રાખજો અથવા તે વિષે ગંભીરતાથી વિચારજો. ઇમ્પોર્ટ-એક્સપોર્ટ તેમજ ટ્રાન્સપોર્ટ ઉપરાંત, દૂરનાં શહેરો-ગામો સાથે જેમના વેપાર હોય તેઓને વિક્રમના આ વર્ષ દરમ્યાન અમુક સોનેરી તકો મળશે તેમાં કોઈ જ સંશય નથી. તમે વિક્રમના આ નવાં વર્ષ દરમ્યાન, કોઈ પ્રકારે સ્થાવર માલ-મિલકત પણ વસાવી શકો તેમ લાગે છે. કર્ક રાશિના જ્ઞાનપિપાસુઓ માટે તેમજ સાધનામાં રત સાધકો માટે વિક્રમનું આ નવું વર્ષ સવિશેષ સિધ્ધી અપાવનારું નીવડશે. તમારે આ નવા વરસમાં તમારી શક્તિ-મતિ વગેરેના વ્યય થવા નહિ દેવા જોઈએ અને, તમને તમારી યોગ્યતાઓનું અનેકગણુ વળતર મળી રહે તેના જ સંનિષ્ઠ પ્રયાસોમાં લાગેલા રહેવું જોઈએ. આ રાશિના અમુક સુપાત્ર જાતકોને કોઈ પ્રકારનું સન્માન-બહુમાન થવાના કે તેઓની યોગ્ય કદર-કીમત થવાના પ્રબળ યોગો ચાલી રહયા હોવાથી તમારા કોઈ વધુ પ્રયાસની આવશ્યકતા હોય ત્યાં તમારે પાછી પાની કરવી નહિ જોઈએ ! આવા સમય જીવનમાં વારંવાર આવ્યા નથી કરતો માટે, તેનો પૂરો લાભ ઉઠાવી લેવાને તમે કટિબધ્ધ થાઓ-રહો અને બસ,આગળ વધો ! (આલેખન: ડો. કૌશિક કુમાર દીક્ષિત. - મો: 93289 27029)